དེ་ཡང་ཉིན་དང་པོའི་ཞོགས་པའི་དུས་ཚོད་༡༠་ཐོག་འབྲེལ་ཡོད་དགོན་ཁག་གི་ལས་འཛིན་མི་སྣ་དག་ནོར་བུ་གླིང་གསོལ་མགྲོན་ཁང་ཆེན་མོར་མཉམ་དུ་འཛོམས་ནས་ཐོག་མར་རྫ་ཡུལ་བོན་དགོན་ཁག་གི་ཤེས་ཡོན་པའི་གླེང་སྟེགས་ཆེན་མོའི་གཙོ་སྐྱོང་མི་སྣ་རྫ་བསྟན་འཛིན་ནོར་བུ་དང་བྱ་རྒོད་ཉི་མ་བསྟན་འཕེལ་རྣམ་པ་གཉིས་ཀྱིས་ཚོགས་པའི་འགོ་འཛིན་གསུང་བཤད་གནང་བ་དང་།དེའི་འཕྲོར་སྐབས་དང་པོའི་རྫ་ཡུལ་བོན་དགོན་ཁག་གི་ཤེས་ཡོན་པའི་གླེང་སྟེགས་ཆེན་མོའི་ཚོགས་གཙོ་ཁྲོ་ཚངས་དགེ་བཤེས་གཙུག་ཕུད་ཚུལ་ཁྲིམས་ཀྱིས་རྫ་ཡུལ་བོན་དགོན་ཁག་གི་ཆབ་དཔལ་རིག་གསུམ་ཡར་རྒྱས་གཏོང་ཐབས་དང་ཐེངས་འདིའི་ཚོགས་པའི་གླེང་ཕྱོགས་སྐོར་ནས་གསུང་བཤད་ཟབ་རྒྱས་གནང་བའི་མུར།བློ་འདྲི་མི་སྣ་དང་ཚོགས་གཞོན།དྲུང་ཡིག་ཚན་ཁག་བཅས་ཀྱིས་ཚོགས་པ་འདིའི་འདས་མ་ད་གསུམ་གྱི་ཁ་ཕྱོགས་དང་རྫ་ཡུལ་ལུང་པའི་བོན་དགོན་ཁག་གི་ན་ཆུང་བྱིས་པ་དག་ལ་ལམ་ཁ་གསར་བ་ཞིག་སྐྲུན་ཆེད་སློབ་གཉེར་བ་ཁག་སོ་སོའི་དབྱར་དགུན་ངལ་གསོའི་དུས་དང་བསྟུན་ཏེ་ཟབ་སྦྱོང་འཛིན་གྲྭ་བཙུག་རྒྱུ་དང་།དགོན་ཁག་སོ་སོར་བདེ་ཆེན་ཞིང་སྒྲུབ་འཚོགས་པའི་སྐབས་སུ་ཆེད་དུ་ཚོགས་པ་འདིའི་ངོས་ནས་སློབ་གསོ་བ་བཀོད་བཞག་གནང་རྒྱུ།གཤེན་བསྟན་རིན་པོ་ཆེ་སྤྱི་དང་ཁྱེད་པར་དུ་རྫ་རྒྱུད་ཕྱོགས་ཀྱི་སྦྱོང་བརྩོན་པའི་རིགས་ཏེ།རྟོག་གེ་བ་དང་།ལོ་རྒྱུས་སྨྲ་བ།རྩོམ་པ་པོ་དག་ལ་ཆེད་དུ་དམིགས་ནས་གཡས་རུའི་འཆད་རྩོད་ཆེན་མོ་དང་དཔྱད་རྩོམ་བགྲོ་གླེང་།བཅའ་འདོན་དབྱངས་དཀྲོལ་སོགས་ཀྱི་ཐད་ནས་ཚོགས་ཞུགས་མི་སྣ་རེ་རེ་ནས་བསམ་ཚུལ་དང་འབྲེལ་ཏེ་གཏམ་བཤད་ཟབ་རྒྱས་གནང་།ཚོགས་མི་སྒེར་རེ་རེས་བགྲོ་གླེང་གནང་མཐར་སོ་སོའི་བསམ་ཚུལ་དང་དཔྱད་སྟོབས་ལས་འཁྲུངས་པའི་བྱ་འགུལ་ལས་རིགས་དང་རེ་བ་ཀུན་ལ་ཕན་ཚུན་ཟུར་ཟ་དང་སྨ་འབེབས་མེད་པའི་ཐོག་མཉམ་དུ་ལྟ་ཚུལ་དང་དོགས་སློང་སྤེལ་རེས་ཀྱིས་ཕྱོགས་གང་སར་ཐུགས་བསམ་ནན་གཏན་བཞེས་ནས་སྙིང་དོར་བཅུད་ལེན་དང་ལེགས་ཉེས་དབྱེ་འབྱེད་ཀྱི་ཕྱོགས་ལ་གྲོས་བསྡུར་མཛད་པ་བཅས་ཉིན་དང་པོ་མཇུག་གྲུབ།